b'\n_START_ARTICLE_\nNat\xc5\xabralioji darna\n_START_PARAGRAPH_\nMuzikoje nat\xc5\xabrali\xc4\x85ja arba racionali\xc4\x85ja darna yra vadinama bet kokia gars\xc5\xb3 derinimo sistema, kurioje muzikos gars\xc5\xb3 da\xc5\xbeni\xc5\xb3 santykiai yra i\xc5\xa1rei\xc5\xa1kiami tik racionaliaisiais skai\xc4\x8diais, t. y. juos galima i\xc5\xa1reik\xc5\xa1ti dviej\xc5\xb3 sveik\xc5\xb3j\xc5\xb3 skai\xc4\x8di\xc5\xb3 santykiu. Bet kuris \xc5\xa1\xc4\xaf reikalavim\xc4\x85 atitinkantis muzikinis intervalas yra vadinamas nat\xc5\xabraliuoju arba racionaliuoju, o jo abu garsai priklauso tai pa\xc4\x8diai harmonik\xc5\xb3 eilei. Nors teori\xc5\xa1kai santykis gali b\xc5\xabti bet koks, racionaliaisiais intervalais praktikoje laikomi tik tokie, kuri\xc5\xb3 santykis yra i\xc5\xa1rei\xc5\xa1kiamas ma\xc5\xbeais sveikaisiais skai\xc4\x8diais, nes tokie intervalai yra labiau konsonuojantys.\n_START_SECTION_\nNat\xc5\xabraliosios darnos tr\xc5\xabkumai\n_START_PARAGRAPH_\nNat\xc5\xabrali\xc4\x85ja darna n\xc4\x97ra pla\xc4\x8diai paplitusi, kadangi ja sudarinti garsai tam tikrose tonacijose nei\xc5\xa1vengiamai sukelia disonansus, vadinamus vilko intervalais. Pavyzd\xc5\xbeiui, auk\xc5\xa1\xc4\x8diau pateiktoje darnoje santykis tarp D ir F yra \xc5\xa1ai\xc5\xbeiai skamban\xc4\x8dios 32:27, o ne ma\xc5\xbeoji tercija. Dar blogiau, tarp D ir A susidarantis intervalas yra 40:27, o ne kvinta. Pakeitus D:C interval\xc4\x85 \xc4\xaf 10:9, o E:D \xe2\x80\x93 \xc4\xaf 9:8 , \xc5\xa1ios problemos i\xc5\xa1sprend\xc5\xbeiamos, ta\xc4\x8diau tada i\xc5\xa1kyla nauj\xc5\xb3 sunkum\xc5\xb3, nes G:D pasidaro 27:20 (tur\xc4\x97t\xc5\xb3 b\xc5\xabti kvarta), o D:H virsta \xc4\xaf 32:27 (tur\xc4\x97t\xc5\xb3 b\xc5\xabti ma\xc5\xbeoji tercija)._NEWLINE_Teori\xc5\xa1kai b\xc5\xabt\xc5\xb3 \xc4\xafmanoma i\xc5\xa1spr\xc4\x99sti \xc5\xa1i\xc4\x85 problem\xc4\x85, tarkim, pridedant papildom\xc5\xb3 skirsni\xc5\xb3 gitaros grife, ta\xc4\x8diau skirtumas tarp ma\xc5\xbeojo ir did\xc5\xbeiojo ton\xc5\xb3 yra pernelyg ma\xc5\xbeas, kad tai b\xc5\xabt\xc5\xb3 \xc4\xafmanoma atlikti techni\xc5\xa1kai. Be to, tai nei\xc5\xa1spr\xc4\x99st\xc5\xb3 problem\xc5\xb3 grojant akordus, ypa\xc4\x8d sud\xc4\x97tingesnius, kadangi tarp bent dviej\xc5\xb3 nat\xc5\xb3 akorde vis tiek susidaryt\xc5\xb3 vilko intervalas. Be abejo, problem\xc4\x85 galima i\xc5\xa1spr\xc4\x99sti apskritai pa\xc5\xa1alinant skirsnius, ta\xc4\x8diau tada akord\xc5\xb3 prispaudimas pasidaryt\xc5\xb3 ne\xc4\xaftik\xc4\x97tinai sunkus d\xc4\x97l \xc5\xbemogaus rankos biologini\xc5\xb3 ypatybi\xc5\xb3, o akord\xc5\xb3 notacija tapt\xc5\xb3 daugiaprasmi\xc5\xa1ka._NEWLINE_Dar vienas racionaliosios intonacijos tr\xc5\xabkumas yra tai, kad instrumentas, suderintas vienai gamai, prakti\xc5\xa1kai nebegali b\xc5\xabti naudojamas groti kitoje, nes grojant joje akordai stipriai disonuos. D\xc4\x97l to k\xc5\xabrinyje pasidaro ne\xc4\xafmanoma moduliacija, taip pat muzikantas nebegali groti repertuaro, sudaryto i\xc5\xa1 keli\xc5\xb3 k\xc5\xabrini\xc5\xb3, para\xc5\xa1yt\xc5\xb3 skirtingose gamose._NEWLINE_\xc5\xa0iuos tr\xc5\xabkumus i\xc5\xa1 dalies i\xc5\xa1sprend\xc4\x97 muzikos sintezatori\xc5\xb3 atsiradimas, kurie dabar yra da\xc5\xbeniausiai naudojami kompozitori\xc5\xb3, norin\xc4\x8di\xc5\xb3 eksperimentuoti su racionali\xc4\x85ja intonacija. Dauguma rinkoje parduodam\xc5\xb3 sintezatori\xc5\xb3 suteikia galimyb\xc4\x99 naudoti standartines racionalios intonacijos gamas arba susiprogramuoti savas. Wendy Carlos savo 1986 metais i\xc5\xa1leistame albume \xe2\x80\x9eBeauty in the Beast\xe2\x80\x9c, naudojo elektronin\xc4\x99 sistem\xc4\x85, kurioje viena klaviat\xc5\xabra buvo grojama melodija, o kita klaviat\xc5\xabra buvo galima akimirksniu pakeisti pagrindin\xc4\x99 nat\xc4\x85, pagal kuri\xc4\x85 derinami intervalai, kas leido atlikti moduliacij\xc4\x85. Jos 1987 metais i\xc5\xa1leistame albume - paskaitoje \xe2\x80\x9eSecrets of Synthesis\xe2\x80\x9c, yra pavyzd\xc5\xbei\xc5\xb3, kaip skiriasi kai kurie intervalai racionaliojoje ir lygiojoje temperacijoje.\n_START_SECTION_\nNat\xc5\xabraliosios darnos por\xc5\xab\xc5\xa1iai\n_START_PARAGRAPH_\nIki visuotinai \xc4\xafsigalint tolygiai temperacijai, muzikos teoretikai buvo sugalvoj\xc4\x99 ir apra\xc5\xa1\xc4\x99 kelias sistemas, kurios r\xc4\x97m\xc4\x97si racionaliaisiais intervalais. Pitagoro darna laikoma pirm\xc4\x85ja teori\xc5\xa1kai apra\xc5\xa1yta gars\xc5\xb3 derinimo sistema. Joje visi garsai yra dernami vienas i\xc5\xa1 kitu remiantis nat\xc5\xabralios kvintos (3:2) ir nat\xc5\xabralios kvartos (4:3) intervalais. Galima \xc4\xaf Pitagoro darn\xc4\x85 \xc5\xbei\xc5\xabr\xc4\x97ti kaip \xc4\xaf kvint\xc5\xb3 rat\xc4\x85, ta\xc4\x8diau reikia pasteb\xc4\x97ti, jog 12 nat\xc5\xabrali\xc5\xb3j\xc5\xb3 kvint\xc5\xb3 nesudaro sveiko oktav\xc5\xb3 skai\xc4\x8diaus (yra \xc5\xa1iek tiek), tad paskutinioji kvinta i\xc5\xa1eidavo netiksli (sauresn\xc4\x97 u\xc5\xbe nat\xc5\xabrali\xc4\x85ja Pitagoro koma), dar vadinama vilko kvinta. D\xc4\x97l tokio netikslumo kai kuriose daugiau prieraktini\xc5\xb3 \xc5\xbeenkl\xc5\xb3 turin\xc4\x8diose tonacijose instrumentas skamb\xc4\x97davo netiksliai, ir jos neb\xc5\xabdavo naudojamos._NEWLINE_Kita sistema, kuri buvo ypa\xc4\x8d populiari Renesanso epochoje ir naudota klavi\xc5\xa1iniams instrumentams derinti, yra vadinama vidutinio tono darna. \xc5\xa0ioje darnoje kai kurie paprastesnieji intervalai (4:3 ir 3:2) buvo paaukoti d\xc4\x97l tikslaus did\xc5\xbeiosios tercijos dare\xc4\x97jimo. Pavyzd\xc5\xbeiui, kvinta (3:2) buvo \xc5\xa1iek tiek susiaurinta, kad keturios kvintos sudaryt\xc5\xb3 lygiai dvi oktavas ir nat\xc5\xabrali\xc4\x85 did\xc5\xbei\xc4\x85j\xc4\x85 tercij\xc4\x85. \xc5\xa0i sistema nebuvo ciklin\xc4\x97, tod\xc4\x97l sud\xc4\x97jus dvylika kvint\xc5\xb3 irgi nebuvo gaunamas sveikas oktav\xc5\xb3 skai\xc4\x8dius, tad kai kurios tonacijos skamb\xc4\x97jo netiksliai, ir tod\xc4\x97l nebuvo naudojamos. Kai kuri\xc5\xb3 XVIII a. gamybos instrument\xc5\xb3 klaviat\xc5\xabrose galima rasti skirtingus atskirus klavi\xc5\xa1us diezams ir bemoliams, kad b\xc5\xabt\xc5\xb3 galima panaudoti daugiau \xc4\xafvairi\xc5\xb3 tonacij\xc5\xb3._NEWLINE_Kadangi kompozitori\xc5\xb3 netenkino tokie nat\xc5\xabrali\xc5\xb3j\xc5\xb3 darn\xc5\xb3 suvar\xc5\xbeymai, baroko epochoje jas po truput\xc4\xaf prad\xc4\x97jo i\xc5\xa1stumti tikslioji temperacija, i\xc5\xa1 kurios v\xc4\x97liau i\xc5\xa1sivyst\xc4\x97 \xc5\xa1iais laikais naudojama lygioji temperacija.\n_START_SECTION_\n\xc5\xa0iuolaikinis racionaliosios intonacijos naudojimas\n_START_PARAGRAPH_\n\xc5\xbdmogaus balsas yra vienas i\xc5\xa1 lanks\xc4\x8diausi\xc5\xb3 muzikini\xc5\xb3 instrument\xc5\xb3 gars\xc5\xb3 pasirinkimo po\xc5\xbei\xc5\xabriu. Garso auk\xc5\xa1tis gali b\xc5\xabti koreguojamas net viduryje pasirodymo, ir tam nereikia nieko perderinti, kaip, pavyzd\xc5\xbeiui, styginiuose instrumentuose. D\xc4\x97l \xc5\xa1ios prie\xc5\xbeasties, nors racionaliosios intonacijos populiarumas smuko vis daug\xc4\x97jant akomponimento k\xc5\xabriniuose, nes dauguma instrument\xc5\xb3 buvo derinami pagal lygi\xc4\x85j\xc4\x85 temperacij\xc4\x85, profesionaliuose ansambliuose dainuojant a capella iki \xc5\xa1iol tebelinkstama prie bals\xc5\xb3 derinimo racionali\xc4\x85ja intonacija._NEWLINE_Derinant d\xc5\xabdmai\xc5\xa1ius, kurie d\xc4\x97l savo konstrukcijos ypatybi\xc5\xb3 retai kada naudoja daugiau nei vien\xc4\x85 ar kelias tonacijas, racionalioji intonacija darosi vis populiaresn\xc4\x97 ir pama\xc5\xbeu i\xc5\xa1stumia tradicines, kuriose neretai pasitaiko netaisykling\xc5\xb3 interval\xc5\xb3. \xc5\xa0iais laikais, kadangi derinimas da\xc5\xbeniausiai daromas i\xc5\xa1 klausos, o d\xc5\xabdmai\xc5\xa1ininkai turi daugiau muzikin\xc4\x97s patirties ir yra labiau susipa\xc5\xbein\xc4\x99 su \xc4\xafvairiais muzikos stiliais, racionalioji intonacija yra laikoma kur kas patogesne._NEWLINE_Racionalioji intonacija taip pat klesti rytieti\xc5\xa1koje muzikoje. Pavyzd\xc5\xbeiui, Indijoje diatonine gama tradici\xc5\xa1kai laikomos natos, kuri\xc5\xb3 da\xc5\xbeni\xc5\xb3 santykiai yra 1:1, 9:8, 5:4, 4:3, 3:2, 27:16, 15:8 ir 2:1. Nors teori\xc5\xa1kai tokios reik\xc5\xa1m\xc4\x97s tur\xc4\x97t\xc5\xb3 sukelti did\xc5\xbeiules problemas grojant kai kurias natas kartu, Indi\xc5\xa1koje muzikoje da\xc5\xbeniausiai naudojami dvigarsiai, sudaryti i\xc5\xa1 3:2 ir 2:1 interval\xc5\xb3 nat\xc5\xb3, tad problemati\xc5\xa1kieji intervalai pasitaiko itin retai ir nekelia toki\xc5\xb3 dideli\xc5\xb3 problem\xc5\xb3, d\xc4\x97l koki\xc5\xb3 racionalioji intonacija buvo i\xc5\xa1stumta i\xc5\xa1 Vakar\xc5\xb3.'